text: РЕГЛАМЕНТ ЗА ИЗПЪЛНЕНИЕ (ЕС) № 1102/2013 НА КОМИСИЯТА
  от 6 ноември 2013 година
  за изменение на Регламент за изпълнение (ЕС) № 1044/2012 относно дерогация от Регламент (ЕИО) № 2454/93 във връзка с правилата за произход, използвани за целите на схемата от общи тарифни преференции, за да се отчете специалната ситуация на Гватемала по отношение на износа на някои рибни продукти за Съюза
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕИО) № 2913/92 на Съвета от 12 октомври 1992 г. за създаване на Митнически кодекс на Общността (1), и по-специално член 247 от него,
  като взе предвид Регламент (ЕИО) № 2454/93 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (2), и по-специално член 89, параграф 1, буква б) от него,
  като има предвид, че:
  (1)
  С Регламент за изпълнение (ЕС) № 1044/2012 на Комисията (3) Комисията предостави на Гватемала дерогация от правилата за произход, предвидени в Регламент (ЕИО) № 2454/93, която позволява някои преработени рибни продукти, произведени в Гватемала от риба без произход, да се разглеждат като произхождащи от Гватемала. Срокът на действие на тази дерогация изтече на 30 юни 2013 г.
  (2)
  С писмо от 27 май 2013 г. Гватемала подаде искане за удължаване на срока на действието на дерогацията до 31 декември 2013 г. по отношение на 987,5 тона варени, замразени и вакуумно опаковани филета от риба тон, известни като „карета“ (наричани по-долу „карета от риба тон“) с код по КН 1604 14 16. С писма от 17 и 29 юли 2013 г. Гватемала представи допълнителна информация в подкрепа на искането си.
  (3)
  В него се показва, че срокът на въпросната дерогация е бил недостатъчен, за да може Гватемала да подсигури адекватни потоци на риба тон с произход.
  (4)
  Следователно е необходимо срокът на дерогацията да се удължи, за да се осигури достатъчно време на Гватемала, в което да подготви рибопреработвателната си промишленост за спазване на правилата за придобиване на преференциален произход за риба тон.
  (5)
  С цел да се гарантира, че временната дерогация ще се ограничи до периода, необходим на Гватемала да постигне съответствие с правилата за придобиване на преференциален произход за каретата от риба тон, тя следва да се предостави за срок от 1 юли 2013 г. до 31 декември 2013 г.
  (6)
  С цел да се гарантира непрекъснатост на износа от Гватемала за Съюза на риба, която отговаря на условията за преференциално тарифно третиране, дерогацията следва да бъде предоставена със задна дата, считано от 1 юли 2013 г.
  (7)
  Поради това Регламент за изпълнение (ЕС) № 1044/2012 следва да бъде съответно изменен.
  (8)
  Мерките, предвидени в настоящия регламент, са в съответствие със становището на Комитета по Митническия кодекс,
  ПРИЕ НАСТОЯЩИЯ РЕГЛАМЕНТ:
  Член 1
  Регламент за изпълнение (ЕС) № 1044/2012 се изменя, както следва:
  1)
  Член 2 се заменя със следния текст:
  „Член 2
  Дерогацията, предвидена в член 1, се прилага за филетата от риба тон, изнасяни от Гватемала и декларирани за допускане за свободно обращение в Съюза през периода от 1 януари 2012 г. до 31 декември 2013 г. или до датата на временното прилагане от Гватемала на Споразумението за асоцииране между Европейския съюз и Централна Америка, ако тази дата е по-ранна, и до количествата, определени в приложението към настоящия регламент.“
  2)
  Приложението към Регламент за изпълнение (ЕС) № 1044/2012 се заменя с текста от приложението към настоящия регламент.
  Член 2
  Настоящият регламент влиза в сила на третия ден след публикуването му в Официален вестник на Европейския съюз.
  Той се прилага от 1 юли 2013 г.
  Настоящият регламент е задължителен в своята цялост и се прилага пряко в държавите членки в съответствие с Договорите.
  Съставено в Брюксел на 6 ноември 2013 година.